ธกส.บักโกรกจำนำข้าว
ใช้เงินไปแล้ว1.78แสนล้านขอคลังก่อหนี้เพิ่มรับชาวนา
14 พ.ค. 2555

ใช้เงินไปแล้ว1.78แสนล้านขอคลังก่อหนี้เพิ่มรับชาวนา 
ธ.ก.ส.เล็งก่อหนี้ เพิ่มรับโครงการจำนำนาปีรอบใหม่ 
นายสุพัฒน์ เอี้ยวฉาย ผู้อำนวยการฝ่ายกิจการนโยบายรัฐ ธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ธ.ก.ส.ใช้วงเงินสินเชื่อในโครงการรับจำนำข้าวเปลือกนาปีและนาปรังปี 2555 แล้ว 1.78 แสนล้านบาท จากวงเงินสินเชื่อในโครงการแทรกแซงสินค้าเกษตร 3.59 แสนล้านบาท 
อย่างไรก็ตาม การรับจำนำข้าวเปลือกนาปรังปี 2555 ที่มีการจำนำไปแล้ว 3.6 ล้านตัน ใช้วงเงิน 5.2 หมื่นล้านบาท ซึ่งผลผลิตที่เข้าโครงการคิดเป็น 50% ของทั้งฤดูกาล คาดว่าโครงการรับจำนำข้าวนาปรังต้องใช้เงินอีกประมาณ 5 หมื่นล้านบาท หากลบวงเงินรับจำนำมันสำปะหลังและแทรกแซงยางพารา จะเหลือเงินไม่เกิน 1 แสนล้านบาท
“หากโครงการจำนำข้าวนาปีรอบใหม่ตั้งเป้าจำนำที่ 25 ล้านตันข้าวเปลือก และรัฐบาลยังไม่คืนหนี้เดิม ธ.ก.ส.ก็ต้องขอก่อหนี้เพิ่ม แต่ตอนนี้ยังไม่อยากพูดเพราะไม่รู้ว่าราคาและเป้าหมายปริมาณรับจำนำเป็นเท่าไหร่” นายสุพัฒน์ ระบุ
นายสุพัฒน์ กล่าวว่า โครงการรับจำนำข้าวเปลือกนาปี ปีการผลิต 2554/2555 รัฐบาลตั้งเป้ารับจำนำข้าวเปลือก 25 ล้านตัน และตั้งวงเงินไว้ 4.1 แสนล้านบาท แต่เนื่องจากเกิดน้ำท่วมใหญ่ปลายปี 2554 ทำให้ผลผลิตข้าวเปลือกเจ้าและข้าวหอมในพื้นที่ภาคกลางลดลงมาก ยกเว้นภาคอีสานที่ผลผลิตเพิ่มขึ้น โดยเฉพาะข้าวเปลือกหอมมะลิ 
นายบุญทรง เตริยาภิรมย์ รมว.พาณิชย์ ระบุว่า กรมการค้าต่างประเทศอยู่ระหว่างการเจรจากับผู้ซื้อข้าวต่างประเทศในการขายข้าวแบบรัฐต่อรัฐ หรือ จีทูจี โดยขณะนี้กระทรวงพาณิชย์ยังไม่มีแนวคิดที่จะนำข้าวสารในสต๊อกรัฐออกมาประมูลขายให้พ่อค้าแต่อย่างใด 
“ตอนนี้ยังไม่เริ่มระบายข้าว แต่ เราอยู่ระหว่างเจรจาขายข้าวแบบจีทูจีกับต่างประเทศ ส่วนปริมาณที่ขายยังไม่ระบุอยู่ระหว่างเจรจา” นายบุญทรง กล่าว
นายบุญทรง ระบุว่า รัฐบาลรับจำนำข้าวเปลือกในโครงการรับจำนำข้าวเปลือกนาปี ปีการผลิต 2554/2555 จำนวน 6.8 ล้านตัน หากแปรสภาพเป็นข้าวสารจะได้มากกว่า 3 ล้านตัน ส่วนโครงการรับจำนำข้าวเปลือกนาปรัง ปีการผลิต 2555 มีการรับข้าวเปลือกเข้าโครงการแล้ว 4-5 ล้านตันแล้ว